**Να λάβουν γνώση όλοι οι συνάδελφοι**

**ΔΗΜΟΣΙΟΫΠΑΛΛΗΛΙΚΗ ΕΝΟΤΗΤΑ ΤΕΛΩΝΕΙΑΚΩΝ Δ.Ε.-Τ**

 Συναδέλφισσες-οι,

Ενώ οι εργαζόμενοι όλης της χώρας προσπαθούμε σε δύσκολες και πρωτόγνωρες συνθήκες να ανταποκριθούμε στα καθήκοντά μας και μάλιστα χωρίς να έχουν ληφθεί τα απαραίτητα μέτρα υγείας και ασφάλειας στους περισσότερους χώρους δουλειάς, η κυβέρνηση σε αγαστή συνεργασία με τη Διοίκηση της Α.Α.Δ.Ε. κατέθεσε σε διαβούλευση - μεταξύ άλλων- το σχέδιο για το Ειδικό Μισθολόγιο Α.Α.Δ.Ε.

Το σχέδιο αυτό βέβαια ήρθε να πέσει σαν ώριμο φρούτο μετά την:

* *αριθμ. πρωτ. ΔΔΑΔ Ε 1015386 ΕΞ 2020 Απόφαση του Διοικητή για την αξιολόγηση* και
* την τροπολογία Σταϊκούρα (N.4664/2020 άρθρο 16/ΦΕΚ Α 32), που έδωσε στη Διοίκηση της Α.Α.Δ.Ε. - κατά παρέκκλιση των κριτηρίων και της διαδικασίας που προβλέπονται στις διατάξεις του Υπαλληλικού Κώδικα - τη δυνατότητα να καταρτίζει *ειδικό Σύστημα Βαθμολογικής Κατάταξης στην Α.Α.Δ.Ε*. παράλληλα προς το σύστημα βαθμολογικής κατάταξης του Δημόσιου Τομέα.

**Τι εισάγει όμως το σχέδιο για το Ειδικό Μισθολόγιο της Α.Α.Δ.Ε.;**

Στην πραγματικότητα είναι πολύ κοντά στις δυσοίωνες προβλέψεις και ίσως με ακόμη πιο απροκάλυπτο τρόπο. Πιο συγκεκριμένα:

* Χορηγείται Ειδική Αμοιβή (άρθρο 11), η οποία συνδέεται με την αξιολόγηση της Θέσης Εργασίας (Θ.Ε.) στο πλαίσιο του ειδικού συστήματος βαθμολογικής κατάταξης των Θέσεων Εργασίας και της κατάταξης των υπαλλήλων σε αυτές. Είναι ολοφάνερο ότι η αμοιβή βάσει Θ.Ε. σε συνδυασμό με την ατομική στοχοθεσία της αξιολόγησης συνεπάγεται ΑΤΟΜΙΚΟ ΜΙΣΘΟΛΟΓΙΟ. Οδηγεί ουσιαστικά στον κατακερματισμό του κλάδου, αφού το κυνήγι της καλής Θ.Ε. και το κυνήγι των στόχων για λίγο καλύτερο μισθό θα είναι η αφετηρία μιας «εργασιακής ζούγκλας».
* Είναι άκρως εκβιαστικό, ιδιαίτερα για τους νέους συνάδελφους, αφού προϋπόθεση της καταβολής της Ειδικής Αμοιβής είναι η συμμετοχή στη διαδικασία της ετήσιας αξιολόγησης. Βλέποντας η κυβέρνηση και η Διοίκηση της Α.Α.Δ.Ε. ότι η αξιολόγηση -στα πρότυπα του ιδιωτικού τομέα - ακυρώθηκε στην πράξη με την καθολική συμμετοχή των συναδέλφων στην απεργία-αποχή διαρκείας, χρησιμοποιεί ως εκβιασμό τον πενιχρό μισθό των νέων συναδέλφων, οι οποίοι περιμένουν εδώ και ένα χρόνο την εξομοίωση των αποδοχών τους.
* Εισάγεται η Προωθημένη μισθολογική εξέλιξη (άρθρο 6) –σε περίπτωση άριστης αξιολόγησης με προϋποθέσεις - και το Βραβείο Επίτευξης Στόχων (άρθρο 15) και πάλι με τον εκβιασμό της συμμετοχής στην αξιολόγηση. Εκτός του ότι τα κριτήρια αξιολόγησης είναι ιδιαιτέρως υποκειμενικά, η συνεισφορά των υπαλλήλων δεν είναι σε όλες τις περιπτώσεις ποσοτικά μετρήσιμη και τα bonus αυτά αποτελούν άλλο ένα μέσο που θα οξύνει τον ανταγωνισμό και την εντατικοποίηση στη δουλειά μας.

Είναι ολοφάνερο γιατί **αυτό το ειδικό μισθολόγιο πρέπει να μείνει στα χαρτιά**.

Έχουμε ήδη τη σημαντική παρακαταθήκη της **ακύρωσης της αξιολόγησης στην πράξη** λόγω της καθολικής συμμετοχής στην απεργία-αποχή διαρκείας.

Επειδή, όμως, είθισται κάθε μαστίγιο να συνοδεύεται και με ένα καρότο, στο εν λόγω σχέδιο ειδικού μισθολογίου εισάγονται και οι εξής αυτονόητες διατάξεις:

* καλύπτονται και οι υπάλληλοι με σχέση εργασίας ιδιωτικού δικαίου αορίστου και ορισμένου χρόνου (π.χ. συμβάσεις ΙΔΟΧ καθαριότητας) και
* εισάγεται επίδομα παραμεθόριων περιοχών – συνοριακής γραμμής (άρθρο 9) και επικίνδυνης και ανθυγιεινής εργασίας (άρθρο 10).

Συναδέλφισσες-οι,

Στις δύσκολες και πρωτόγνωρες συνθήκες που όλοι αντιμετωπίζουμε η αλληλεγγύη των εργαζομένων είναι το βασικό όπλο στην πανδημία. Η κυβέρνηση της Ν.Δ. επιχειρεί μέσα από την "ατομική ευθύνη", να  συγκαλύψει την ανυπαρξία ουσιαστικών μέτρων για την προστασία της υγείας του λαού, ενώ παράλληλα προετοιμάζει νέα αντιλαϊκά νομοθετήματα μέσα στο LOCKDOWN (προανήγγειλε την 10ωρη εργάσιμη μέρα αντί του 8ωρου, χωρίς αμοιβή για τις 2 πρόσθετες ώρες υποχρεωτικής εργασίας, νέα κατασταλτικά μέτρα και εμπόδια στη συνδικαλιστική δράση).

**Η απάντηση σε όλα τα παραπάνω είναι μαζικός και συντονισμένος ΑΓΩΝΑΣ!**

Καλούμε στη συμμετοχή όλων των συναδέλφων στην 24ωρη προειδοποιητική ΑΠΕΡΓΙΑ της Ο.Τ.Υ.Ε. στις **24/11** ενάντια στο νομοσχέδιο του ειδικού μισθολογίου της Α.Α.Δ.Ε, παρά την πρόταση της παράταξής μας **ΔΕ-Τ** προς το Γ.Σ. της Ο.Τ.Υ.Ε. να συμμετάσχουμε με τα ιδιαίτερα αιτήματά μας στην **ΠΑΝΕΛΛΑΔΙΚΗ ΑΠΕΡΓΙΑ** στις **26/11.**

**Απαιτούμε:**

* Κατάργηση της Α.Α.Δ.Ε., την επαναφορά των υπηρεσιών μας στο ΥΠΟΙΚ.
* Κατάργηση της αντιδραστικής “αξιολόγησης” στην Α.Α.Δ.Ε. και της όποιας σύνδεσης με μισθολόγιο.
* Άμεση μισθολογική εξομοίωση για τους νέους συναδέλφους και τι μελλοντικές προσλήψεις.
* Συλλογική Σύμβαση Εργασίας και μισθολόγιο που να προσδιορίζεται ομοιόμορφα και με αντικειμενικά κριτήρια, που θα καλύπτει τις ανάγκες των οικογενειών μας. Ενσωμάτωση της προσωπικής διαφοράς στον μισθό, ώστε να μην συμψηφίζεται με αυτήν η αύξηση από τα κλιμάκια. Η προϋπηρεσία στον ιδιωτικό τομέα να αναγνωριστεί μισθολογικά και όχι μόνο ως μοριοδότηση.
* Άμεσα μέτρα στήριξης του δημόσιου συστήματος Υγείας – Πρόνοιας δωρεάν για όλους, επίταξη ιδιωτικών δομών για να αντιμετωπιστούν τα άμεσα προβλήματα.
* Ανθρώπινα, σύγχρονα κτήρια για να κάνουμε τη δουλειά μας χωρίς να κινδυνεύουμε (και εμείς και οι πολίτες) ή να επιβαρύνεται η υγεία μας.
* Υπεράσπιση των συνδικαλιστικών ελευθεριών και δικαιωμάτων.

**ΔΗΜΟΣΙΟΫΠΑΛΛΗΛΙΚΗ ΕΝΟΤΗΤΑ ΤΕΛΩΝΕΙΑΚΩΝ Δ.Ε.-Τ**